Papersnake/gushiwen huggingface dataset:
过半江庵观铁崖乐府花游曲次韵
王弼（明代）

花气作阴春昼蒙，蜻蜓斗影兰苕风。
铁笛老仙石湖里，雪色长髯映湖水。
美人搴芳度水门，朱红藕丝新染裙。
蹋歌采采不成步，歌声下彻吴王墓。
蛱蝶随香花底来，白莲掌上真珠杯。
清音震落碧瑶碗，乱泉卷入银星板。
老仙起舞山日西，彩云落笔留春题。
酒醒不见玉堂使，檐竹敲风僧壁西。
松香湿透小银笺，风流尽付琼瑛篇。
仲秋赴伯达浴儿会不见月
胡寅（宋代）

准拟清光满十分，论文那用醉红裙。
天公有意韬阴采，风伯无红扫曳云。
东道浴儿方洗腆，南斋留客更殷勤。
朦胧碧涧三更路，衣袂悠然桂子芬。
连日雨作顿有秋意怀感之余得诗七首书呈教授
赵蕃（宋代）

渊明抱羸疾，犹复归田园。
安能为五斗，折腰若拳拳。
箪瓢非可乐，不改乃称贤。
夫子故不死，仰鑽高且坚。
折花
吴沆（宋代）

野花开处客徘徊，胡蝶搏飞敛复开。
折得野花随手去，不知胡蝶逐人来。
谢苏州史君张子仪尚书赠衣服送酒钱
杨万里（宋代）

香山老益窭，欲卖宅与田。
荆南赠春服，侍中送酒钱。
何如韦苏州，一日兼两贤。
酒钱随春服，并至南溪边。
寄物已不轻，意更在物先。
仆也拙生理，巧亦营不前。
病废非为高，抛官余十年。
纸田蜗牛庐，縰卖谁作缘。
故人岂云少，衮衮青云端。
王弘不可作，范叔空自寒。
忽槛苏州书，冷窗回春暄。
急褫九月絺，径追八酒仙。
竹烟为我喜，波月为我妍。
篱菊冻不花，一笑亦粲然。
醉中化为蝶，飞随虎丘山。
齐云已在眼，忽然远於天。
和丁端叔菊花
杨万里（宋代）

忽忽还重九，匆匆又岁华。不妨将白发，剩与插黄花。
对雪呈判府周丞相
项安世（宋代）

燮调曾转九重天，偃息何难十国连。坐遣朝云将朔雪，一清瘴国与蛮烟。

丰年预见宽心曲，俭俗能忘念目前。更想朝来穷巷里，闭门高卧有遗贤。
七言滑州新修东园 其二
沈遘（宋代）

北辅为藩自昔优，使君深壮称公侯。楼台重拂前人记，池圃更新此日游。

比岁丰和多恺乐，乘春临赏几迟留。使君诗藻无穷思，宾席谁堪奉唱酬。
庚午九日病足愁坐贞元毓庭过酌二首 其一
邓云霄（明代）

愁病柴扉昼不开，无情节序又相催。兵厨酒报新篘熟，陶令花相旧客来。

鸟雀窥门秋似水，鲸鲵翻海浪如雷。遥怜仗钺临戎者，閒暇还登戏马台。
春日幽居示仲固彦冲十绝
胡寅（宋代）

人日春愁连上元，薄寒吹雨罩花村。
传柑说道升平复，梦断鳌灯放五门。
秀奕以文编垂示简之
赵蕃（宋代）

每念新疏阔，还思旧倡酬。年龄故相并，文事孰能优。

愧乏闻多益，难支问不休。黄陈有正派，舍是复何求。
送客
姜特立（宋代）

今日出郊送客，明朝肩舆入州。六十年前伎俩，白头也合归休。
老梅
艾性夫（元代）

摇落荒村野水涯，貌枯神泽骨槎牙。
一生知历几多雪，绝好只槎三两花。
万木尊为诸老行，孤根淡似道人家。
儿时见汝今头白，正拟相看度岁华。
瑞鹤仙 忆旧居，呈超然，示儿子及女
杨泽民（宋代）

依山仍负郭。有松桂扶疏，烟霞渺漠。一年自成落。

奈孤踪还系，蝇头蜗角。休嗤句弱。赋郊居、何让沈约。

记乡人过我，傩立阼阶，酒行先酌。

远映江山奇胜，下瞰重湖，上飞高阁。风帘絮幕。筑新槛，种花药。

幸瓜期已近，秋风归去，免得奔驰味恶。待开池、剩起林亭，共同宴乐。
记方尊师事一首
刘克庄（宋代）

坱圠司元化，回环列众真。
有称金阙令，无访玉楼人。
读王黄州诗集
林逋（宋代）

坐吟行看对清秋，懒架仍移近枕头。
放达有唐惟白传，纵横吾宋是黄州。
左迁商岭题无数，三入承明兴未休。
红药紫薇千一古，又添杨子伴牢愁。
桃溪石壁
莫友芝（清代）

飕飕林风换，竦竦石气鲜。绝壁界白日，修萝缠青天。

溪随松根断，径与石角旋。柔芳集低秀，软翠摇高妍。

引新神逾奋，惜胜颈屡延。薄游笑曩昔，于道尚茫然。

幽庭失咫尺，浅涉漫洄沿。此来喜彊侣，极境争所宣。

凭虚鸟共集，度险猿相连。抱履花漠漠，拂袂云娟娟。

微看隔溪路，横绝西崖巅。隐见递茅屋，迤逦开上田。

机轮转洑港，云碓翻余涓。杂树春易永，高踪俗难缘。

安得避世士，与之巢飞烟。
鹦鹉洲
李白（唐代）

鹦鹉来过吴江水，江上洲传鹦鹉名。
鹦鹉西飞陇山去，芳洲之鹉何青青。
烟开兰叶香风暖，岸夹桃花锦浪生。
迁客此时徒极目，长洲孤月向谁明。
偈颂八十七首
释慧开（宋代）

昨日去年去，今朝今岁来。
去年去不去，今岁来不来。
题姜相峰前祠 其一
傅伯寿（宋代）

草间荒冢没麒麟，古寺何人为写真。华表不归空怨鹤，长松半落欲生鳞。

艰难曾藉扶危力，鲠介原非卖直人。安得贞元同贞观，怀思忠愤一沾巾。
古意 其二
刘攽（宋代）

秉心若松柏，洁志如雪霜。松柏摧为薪，雪霜晞春阳。

乃知丈夫勇，万物无以方。赐兮不受命，枨也安得刚。
寄成正仲
许景衡（宋代）

画绣初乘八月槎，肯来一笑子真家。狂吟取次还成轴，戏酌无真已过花。

陈迹悠悠惊梦寐，劳生扰扰叹长沙。遥知高会还思我，共唱江天一抺霞。
奉和李大夫题新诗二首各六韵。忘筌亭
白居易（唐代）

翠巘公门对，朱轩野径连。只开新户牖，不改旧风烟。

虚室闲生白，高情澹入玄。酒容同座劝，诗借属城传。

自笑沧江畔，遥思绛帐前。亭台随处有，争敢比忘筌。
次韵袁起岩许浦按教水军二绝句 其一
范成大（宋代）

横波组练试扬舲，风捲鱼龙海欲凝。但得绨袍如挟纩，何妨铁甲冷如冰。
舟中作
王令（宋代）

杳杳波涛去莫穷，要须流合海天东。
长帆百尺嗟无用，醉绝重湖笑逆风。
饶阳小山诗卷
安熙（元代）

胸中有全山，华嵩亦自小。孤坐对嵓姿，肝肠倚天表。
本上人
邓肃（宋代）

乞食自王城，骏笔挥万纸。
开缄动心目，忽忽龙蛇起。
便可老烟霞，声价日千里。
那知未满意，更访栟榈子。
栟榈亦何人，是心如灰死。
恶语满人间，春风自桃李，
凭君一笑挥，万事空一洗。
但了风动幡，在处针投水。
愿将广长舌，语出亦糠粃。
回到我辈人，政堪覆酱耳。
答张君玉裁
郑孝胥（清代）

石遗最知诗，未免阿所好。学诗吾亦老，浅陋岂足道。

平生梦韦柳，一字不能到。次之为韩欧，搁笔难其奥。

随人作近体，何异蜂蝶闹。从今欲不作，蓄志待衰耄。

近得虞君诗，于杜果深造。沈雄出意表，纤巧端可扫。

张君师石遗，吐属颇兀傲。为君道所历，弩末愁鲁缟。
马靖国后轩
赵鼎（宋代）

性静交游少，身闲日月长。忘言千句偈，宴坐一炉香。

世有流离苦，人趋声利场。此间亦何事，高卧傲羲皇。
颂古一○一首
释子淳（宋代）

灵然不涉古来今，三界都卢一点心。
槛外桃花春蝶舞，门前杨柳晓莺吟。
次韵茂载海陵寓居有感三首 其二
李纲（宋代）

江城飘泊久，幽径绿寒莎。叹息青春暮，悲伤白发多。

苍生端若此，狂寇竟如何。更起乘桴兴，沧洲万里波。
栗里华阳窝辞 去彭泽辞
王质（宋代）

西田下噀洵将荒，胡不归。彭泽洵美洵，唯柴桑其是思。

米五斗洵何薄，带一束洵何卑。乾坤莽苍洵，怀有道之无期。

山隩洵江冲，鱼龙波涛洵，芦人渔子犹怔忡。朝上英洵暮下雄，山林自有豪杰洵，白银水精之飞龙。
伤乱二首
袁玧（宋代）

轰轰烈烈一乾坤，北马南船日夜奔。
野老有怀悲故国，孤臣无泪哭中原。
浮生似我仍留寓，季世何人不闭门。
独惜两湖归隐后，枕戈谁是晋刘琨。
自义亭驿送李长史纵夜泊临平东湖
皎然（唐代）

长亭宾驭散，岐路起悲风。千里勤王事，驱车明月中。

寒生洞庭水，夜度塞门鸿。处处堪伤别，归来山又空。
梅花引 其二 南中寄茶果至
樊增祥（清代）

把瑶函。念家山。十八荔娘红玉酣。味如兰。味如兰。

亲叉镴瓶一瓯春雪甘。

霜林何日红于酒。更将百颗题书后。忆江南。忆江南。

玉破鲈鱼，不如金破柑。
六年
王安石（宋代）

六年湖海老侵寻，千里归来一寸心。
西望国门搔短发，九天宫阙五云深。
江城子（上张帅）
赵彦端（宋代）

春风旗鼓石头城。急麾兵。斩长鲸。缓带轻裘，乘胜讨蛮荆。蚁聚蜂屯三十万，争面缚，向行营。

舳舻千里大江横。凯歌声。犬羊惊。尊俎风流，谈笑酒徐倾。北望旄头今已灭，河汉淡，两台星。
醉蓬莱 毛氏女兄生朝三月二十八日
李处全（宋代）

政馀春眷眷，首夏骎骎，清和时候。晓色曈昽，瑞霭凝轩牖。

著子青梅，袅枝红药，物物俱情厚。绿绮朱弦，檀槽铁拨，华堂称寿。

季父高怀，庆钟吾姊，富贵长年，自应兼有。更看诸郎，谢砌芝兰秀。

蚤晚成名，雁行亲膝，无忌胜如舅。沆瀣朝霞，蓬莱弱水，酿为春酒。
奉和虢州刘给事使君三堂新题二十一咏。竹径
韩愈（唐代）

无尘从不扫，有鸟莫令弹。若要添风月，应除数百竿。
鹧鸪天（客有作北里选胜图，冠以曲子名，东风第一枝，裒然居首因作此词）
蔡伸（宋代）

脉脉柔情不自持。浅颦轻笑百般宜。尊前唱歇黄金缕，一点春愁入翠眉。

流蕙盼，捧瑶卮。借君歌扇写新诗。浮花谩说惊郎目，不似东风第一枝。
积素
弘历（清代）

积素迷离隐翠峤，朔天见晛未云消。连村画景张横幅，著树梅花发野桥。

驼怯石溪铜铎细，人投茅店酒旗招。鸣鞭为卜边关内，可得盈畴被麦苗。
夏中病痁作
温庭筠（唐代）

山鬼扬威正气愁，便辞珍簟袭狐裘。

西窗一夕悲人事，团扇无情不待秋。
种花
陆游（宋代）

西园作戏唤春回，桃李阴阴三万栽。
不是无心看开遍，锦江烟柳待归来。
越女词其二
李白（唐代）

吴儿多白皙。
好为荡舟剧。
卖眼掷春心。
折花调行客。
四安道中所见
牟巘五（宋代）

亭亭明月无一伴，一意孤行天地间。
怜我扁舟连夜发，肯分清影到苍湾。
长安秋草篇（小引）
王留（明代）

吴市畸人，燕都逐客，南冠寄食，西第佣书。
已伤飒飒三秋，更苦奄奄一病。
繁华耀日，难依桃李之荣；乱叶吟风，空逐梗萍之困。
睹兹衰草，倍触羁怀。
爰托篇章，聊鸣感愤。
春光一夜到皇都，细草茸葺茁九衢。
绿作酒茵花底布，青为舞席树边铺。
才发园林又离落，已遍郊墟及城郭。
微寒微暖日融融，不雨不晴烟漠漠。
别有轻风拂面来，似教著意一时栽。
初生墙角那输柳，渐长阶前不辨苔。
初生渐长春亡赖，颜色虽同异根蒂。
已效虞兮号美人，还随郑氏名书带。
从他曲径与平堤，百里春城一望齐。
衬将乳燕呢喃舌，染向名驹蹀躞蹄。
长长短短纷如许，何处冶游无笑语。
醉时藉枕任王孙，斗处追寻怜士女。
水边林下偶潜窥，正在名园逐队嬉。
罗袖低笼藏不见，翠钿轻落隐难知。
风来枝叶交相亚，亦有幽花自开谢。
根软偏宜踘蹴场，茎柔不耐秋千架。
别生一种深宫里，宫树宫云贵相比。
内庭尝映小娥裙，驰道曾承至尊履。
更有春期暗里潜，和泥印出凤鞋尖。
行云只恐朝将化，多露宁愁夜欲沾。
一春将尽封姨恶，草头红日浑如错。
已当二月三月余，渐见桃花李花落。
落花无数随泥淖，时过难干草相较。
蝶翅初依帘幂间，蛙声偏向池塘闹。
长夏犹然好时节，一到凉天有分别。
才经秋雨便离披，更入秋风易销折。
秋雨秋风打复吹，秋风萧索一庭悲。
江州司马衫都湿，金谷姬人发乍披。
轻云蔽天寒意动，遂有微霜忍相送。
泥深张径昼无人，水落谢池宵不梦。
道傍篱下总葳蕤，欲直还欹力不支。
恍类名花初睡后，只疑弱柳乍眠时。
如绵似雪苔相衬，半死全枯有谁认。
飒飒无缘入纤手，萧萧祗合随衰鬓。
背霜几种人留得，憔悴无过迟顷刻。
腐时不若化流萤，死后可怜同促织。
纷纷傍岸复临流，客到寒郊不肯留。
拾翠已忘前度乐，踏青谁记昔时游。
远目何堪立高垄，但有枯荄目前壅。
青处难寻学士湖，白边错认明妃冢。
此时豪华游猎客，蹂躏何曾少怜惜。
犬鹰空说有精神，狐兔自然无窟宅。
莫怪山童不管取，天心催折人无主。
鸟从雪下啄还悲，犊过霜前啮尤苦。
北风射人寒益峭，漫向空原恋残照。
斧斤但许给山樵，烟火只堪供野烧。
独有天涯作羁旅，几回欲削还延伫。
忍教落叶无栖泊，任取飞蓬多伴侣。
也知人世自无情，此草虽枯旋复荣。
待得春风吹到处，丛丛重向日边生。
读史七首
于石（宋代）

汉楚兴亡事已休，至今堪叹亦堪羞。
郑君不肯更名籍，项伯胡为赐姓刘。
寡助固知亲亦叛，孤忠忍以主为雠。
人臣贵在明大义，勿为身谋为国谋。
被檄夜赴邓州幕府
元好问（金朝）

幕府文书鸟羽轻，敝裘羸马月三更。
未能免俗私自笑，岂不怀归官有程？
十里陂塘春鸭闹，一川桑柘晚烟平。
此生只合田间老，谁遣春官识姓名？
赁宅
姚镛（宋代）

及春游帝里，赁宅似吾家。雨霤生新草，风床受落花。

病多添老懒，虑澹远纷华。时与幽人遇，烧香煮茗芽。
苏明允木山
梅尧臣（宋代）

空山枯楠大蔽牛，霹雳液落鱼凫洲。
鱼凫水射千秋蠹，肌烂随沙荡漾流。
唯存坚骨蛟龙锼，形如三山中雄酋。
左右两峰相挟翊，奠奉君长无慢尤。
苏夫子见之惊且异，买於溪叟凭貂裘。
因嗟大不为梁栋，又叹残不为薪槱。
雨侵藓涩得石瘦，宜与夫子归隐丘。
八月二十日与馆中同舍游西湖作
葛立方（宋代）

天竺古浮屠，孤云一鸟径。
去天真尺五，峻步欲乘兴。
石壁半空立，略彴引危嶝。
山底禽衔花，石罅僧入定。
请从三昧起，林外有疏磬。
金粟影以荷净纳凉时分韵得凉字
顾瑛（元代）

翠沼新秋浴夜光，画阑古树发天香。西风阵阵廉纤雨，荷叶荷花不奈凉。
宫亭湖
刘子翚（宋代）

近湖黯黯气常寒，指点宫亭渺莽间。
素色夜浮全楚月，绿光春浸十州山。
醉思天末骑鲸去，老怯风头听雁还。
柔橹声中知禹烈，愧无椽笔画孱颜。
句 其二
华镇（宋代）

南国使君归故里，霜鸿飞舞送朱轮。
得家书
李洪（宋代）

伤春渺渺独凝眸，黄耳归时暂放愁。
跪得双鱼开尺素，别来一日抵三秋。
花前块处怜秦赘，泽畔行吟类楚囚。
预约鲤庭归省处，清微风送木兰舟。
改作池亭子安弟赋二绝因和韵 其二
程公许（宋代）

桤陇低风呈远碧，稻塍分溜溢方池。簿书课办心如水，独岸乌纱细琢诗。
漕渠春台
宋庠（宋代）

缥陂春色极晴虚，新水遥连六辅渠。
沙上钓归人获鹬，梁边观罢客知鱼。
苍浮树影烟生后，红皱溪纹日侧初。
刮目暂成江海趣，狂奴终忆越滩居。
散发一扁舟
王安石（宋代）

散发一扁舟，夜长眠屡起。
秋水泻明河，迢迢藕花底。
爱此露的皪，复怜云绮靡。
谅无与歌弦，幽独亦可喜。
得止言旧冬书
释函是（明代）

何事音书报早春，长征三月限通津。连天衰草八行泪，动地悲笳万里人。

楚水雪消帆影乱，吴山日莫柳条新。归鸿欲寄不知处，绿树平沙杜宇频。
冬至后贺皇太子及平阳郡王
杨万里（宋代）

长乐钟声搅梦惊，建章星影照人行。千官灯语听残点，一夜霜寒在五更。

金钥玉𥫽开北阙，银鞍丝控谒东明。青宫朱邸环天极，五色祥云覆帝城。
寄高州太守陈洪载
顾璘（明代）

雪霁寒雁高，登楼见明月。故人在南海，幽思坐飞越。

忆南宫，罗在宾，感君遇我最相亲。解袜误承王子重，推金偏念管生贫。

青春纵酒长干道，白日行歌淮水滨。高凉迢遰别经年，美政纷纷过客传。

海畔明珠还夜浦，花间驯雉满春田。平生万卷不虚用，坐见古人归席前。

男儿立身贵磊落，安得瑟缩推谁先。为报田郎近为郡，可无书札问湘川。
春怀
黎粤俊（明代）

丽日光辉满草堂，海风浓淡昼初长。山光渐遍芙蓉水，花气全过薜荔墙。

世事共看消短鬓，时名谁拟赋长杨。春来正与芳心合，纵酒行吟不觉狂。
上巳日登城用杭大宗先生世骏诗韵
龚禔身（清代）

登高豁尘烦，睇眄江山美。况当上除辰，曲水盛罗绮。

清风度女姮，禊事掌春史。迢迢上重闉，趿我蹋青履。

参天峙林峦，扑地错闾里。顾此濠堑壑，遂事崇墉倚。

荒堞望纡回，襟带互百雉。云容半黑白，山色杂青紫。

龙池何足游，揽胜自今始。霞吐秀岭巅，烟含密树底。

不第游目佳，兼亦会心旨。娟娟月一钩，密迩快仰止，笑彼辕下驹，闭户说扫轨。
短歌行
李孙宸（明代）

嘉宾在堂，旨酒盈觞。何以乐之，鼓瑟吹簧。

衣不如新，乃有布素。子有新人，莫忘其故。

高高者天，明明者月。忧心殷殷，不可以说。

鸣鹤在阴，其子和之。有美一人，寤寐求之。

鸟乐同材，鱼乐同渊。与子交亲，可以年年。
厓山吊古 其一
陈良珍（明代）

南来无复帝王州，航海频年事已休。铁马扬尘纷羯鼓，江豚吹浪覆龙舟。

三人尚殚回天力，一旅焉能为国谋。寂寞厓山终古恨，断烟衰草至今愁。
东都父老望幸
郑馥（唐代）

鸾舆秦地久，羽卫洛阳空。彼土虽凭固，兹川乃得中。

龙颜觐白虽，鹤发仰清风。望幸诚逾邈，怀来意不穷。

昔因封泰岳，今伫蹑维嵩。天地心无异，神祇理亦同。

翠华翔渭北，玉检候关东。众愿其难阻，明君早勒功。
挽顾德将别驾
黄公度（宋代）

襟怀渊海浩难量，仕路恩威见弛张。
剧邑蒲鞭闲累月，潢池血剑萧如霜。
朱门绝迹心常泰，银艾横腰鬓未苍。
学不康时年半百，可怜天道竟茫茫。
游道林岳麓寺 其一
许及之（宋代）

幕府日多暇，而无簿书劳。唤渡涉湘西，鼓枻歌离骚。

今日湖南山，领览归我曹。颇觉叶舟稳，夷涂自风涛。
春日独游禅智寺
罗隐（唐代）

树远连天水接空，几年行乐旧隋宫。花开花谢还如此，

人去人来自不同。鸾凤调高何处酒，吴牛蹄健满车风。

思量只合腾腾醉，煮海平陈一梦中。
寄婺州李给事二首
裴夷直（唐代）

心尽玉皇恩已远，迹留江郡宦应孤。

不知壮气今何似，犹得凌云贯日无。

瘴鬼翻能念直心，五年相遇不相侵。

目前唯有思君病，无底沧溟未是深。
梦游罗浮与山人会酌罢请各言己志
吴琏（明代）

在家名孝子，在国目忠臣。天上地而下，中焉我是人。
相里使君第七男生日
包何（唐代）

取妻生子复生男，独有君家众所谈。荀氏八龙唯欠一，桓山四凤已过三。

他时干蛊声名著，今日悬弧宴乐酣。谁道众贤能继体，须知个个出于蓝。
蝶恋花 廿一史弹词第九段说宋辽金夏开场词
杨慎（明代）

检尽残编并断简。细数兴亡，总是英雄汉。物有无常人有限。

到是落得空长叹。

富贵荣华春过眼。汉主长陵，霸主乌江岸。早悟夜筵终有散。

当初赌甚英雄汉。
赠洪觉山方时素归福山五首 其三
湛若水（明代）

行行重行行，行过十八滩。一滩度一劫，见月出平澜。

夷险一不迁，心亨无所难。我曾此放歌，兹以为君言。
广陵使还得吴野人郝山渔汪长玉书
王又旦（清代）

江广思扬子，年荒惜故人。艰危谁计日，丧乱各经春。

杜曲看花眼，浔阳乞食身。十年中夜月，两地照清贫。
寄俞太中山人
魏野（宋代）

太白空来数百年，贯之今称隐其閒。
静应笑我藏名拙，惹得人多到竹关。
送朱象玄太史使武昌楚府
王世贞（明代）

诏从冠冕际南天，君去湖波正淼然。此日包茅供岁朔，异时琼淼怅风烟。

张筵乐奏鱼龙曲，对客文成鹦鹉篇。归郡前驱逢负弩，青云初过陆机年。
【双调】蝶恋花_悟迷杨柳楼
周文质（元代）

悟迷
杨柳楼台春萧索，庭院深沉，不把相思锁。睡去犹然有梦合，愁来无处容身躲。
【乔牌儿】想秦楼金缕歌，风流恁共欢乐。和香折得花一朵，记当时他付托。
【神曲缠】咱彼各，休生间阔，便死也同其棺椁。虽然未可，妻夫过活，且遥受亲爱的哥哥。
【二】猛可，折锉，蓝桥路千里烟波，桃源洞百结藤萝。细寻思冰人颇可，好前程等闲差错。
【三】鼓盆歌，寂寞，天差我从新庚和，盼芳容同栖绣幄。奈儒风难立鸣珂，叹书生轻别素娥，看佳人输与拔禾。
【四】分薄，连枝树柯，斫来烧袄庙火。病魔，心如刀锉，对青铜知鬓皤。画阁，更深罗幕，伴灯花珠泪落。
【离亭宴尾】着迷本是伊之祸，辜恩非是咱之过，如之奈何？朱门深闭贾充香，兰房强揣郑生玉，青楼空掷潘安果。壶中筹掣做签，盘内棋排成课，待卜个他心怎么。界残妆枕上哭，扣皓齿神前咒，启檀口人行唾。纸如海样阔，字比针关大，也写不尽衷肠许多。和恨染志诚他，连愁书负心我。
大子夜歌二首·其二
陆龟蒙（唐代）

丝竹发歌响，假器扬清音。
不知歌谣妙，声势出口心。
五十自寿集唐五十首 其十一
瞿士雅（清代）

空作昂藏一丈夫，生涯心事已蹉跎。

有时出郭行芳草，几度临风咏蓼莪。

好是吾贤佳赏地，安知父祖苦辛多。翻思岵屺传诗什，援笔长吁欲奈何。
薙草
李复（宋代）

众草费薙锄，回首已芒翳。
随处竞茀冗，苟生无远意。
时亦吐柔蔓，牵引强附离。
端居叹力寡，门庭愧芜秽。
解语花 题美人捧觞
王世贞（明代）

檀槽细压，紫溜泠泠，滴碎珠千斛。鹔鹴初赎。谁揩醒、卓女远山黛绿。

朱樱小蹙。风袅处、山香几曲。捧屈卮、徐露春芽，一样纤纤玉。

何事锦围翠簇。只枝头一点，买断金谷。灵犀轻嘱。

微酣后、记取夜来题目。双鬟趁逐。扶俺向、碧纱厨宿。

誇醉乡、还傍温柔，此际平生足。
次韵和聂充甫冬晓初起
韦骧（宋代）

霜月孤光在，寒鸡一唱催。晨兴衣未煖，夜诵帙犹开。

乡梦还千里，愁肠过九回。浚明何所立，缇室又飞灰。
秋游六首
邵雍（宋代）

霜天寥落思无穷，不奈楼高逼望中。
四面溪山徒满目，九秋宫殿自危空。
云横远峤千寻直，霞乱斜阳数缕红。
无限伤情言不到，共谁开口向西风。
过金陵
汪藻（宋代）

六代兴亡迹愈陈，迹陈谁遣意如新。古今更欲悲何事，天地长留景似人。

云压山低惟妒晚，雾蟠江阔更含春。固知到此无穷感，岂独区区我一身。
寄石鼓寺陈伯庸
王安石（宋代）

鲸海无风白日闲，天门当面险难攀。
尘埃掉臂离长陌，琴酒和云入旧山。
仁义未饶轩冕贵，功名莫信愧神悭。
郭东一点英雄气，时伴君心夜斗间。
同元美与诸比部早夏城南放舟 其六
李攀龙（明代）

言寻韦杜曲，与客放船行。树影含衣动，溪光逼酒清。

狂来出真态，醉里见浮生。所以山公后，寥寥达者名。
齿疾未平灸疮正作新诗又至奇韵难当暗忍呻吟
李昉（宋代）

北就墙阴创小栏，小栏非窄亦非宽。
何须渭水夸千亩，且对萧斋种百竿。
春笋屈盘穿砌出，夜枝交戛入窗寒。
谁能携妓东山去，垂老区区学谢安。
登金山
熊蕃（宋代）

注海银成壑，浮空玉作堆。
鳌翻三岛出，鹫一峰来。
塔影波摇动，钟声潮拍回。
犹嗟禅伯老，虚人妙高台。
秋风生桂枝
佚名（唐代）

寒桂秋风动，萧萧自一枝。方将击林变，不假舞松移。

散翠幽花击，摇青密叶离。哀猿惊助褭，花露滴争垂。

遗韵连波聚，流音万木随。常闻小山里，逋客最先知。
喜刘文潜来奉简短作
晁公溯（宋代）

吾州横绝峨嵋阴，地胜无复俗尘侵。
慈姥岩深不受暑，老翁井寒能洗心。
子来触热可休驾，我起呼风令解襟。
芙蓉池上更爽垲，仰看参天皆茂林。
郊庙歌辞。梁郊祀乐章。庆熙
佚名（唐代）

哲后躬享，旨酒斯陈。王恭无斁，严祀维夤。

皇祖以配，大孝以振。宜锡景福，永休下民。
奉和鲁望樵人十咏·樵子
皮日休（唐代）

相约晚樵去，跳踉上山路。将花饵鹿麛，以果投猿父。
束薪白云湿，负担春日暮。何不寿童乌，果为玄所误。
野性
刘克庄（宋代）

野性无羁束，人间毁誉轻。
客言诗惹谤，妻谏酒伤生。
窗纳邻峰碧，瓢分远涧清。
近来尤少睡，打坐到钟声。
简州归降贺京兆公
吴融（唐代）

分栋山前曙色开，三千铁骑简州回。云间堕箭飞书去，

风里擎竿露布来。古谓伐谋为上策，今看静胜自中台。

功名一似淮西事，只是元臣不姓裴。
红林檎近 其二 冬雨晚晴，次谢士英韵
邵亨贞（元代）

山晚牛羊下，野荒凫雁肥。雨脚度江远，日光映林微。

泥深何堪纵步。倚杖谩立苔矶。望极浦口云归。寒气透征衣。

断冰随浪楫，斜竹偃风扉。江空岁暮，村深人迹还稀。

待霜桥梅破，茅堂酒暖，放船速客延暮晖。
我思古人
陈深（宋代）

繄古人之寥寥兮，夫何思之弗谖。蹇余生之独后兮，曾不得与之周旋。

旷斯世而勿见兮，故增欷而永叹。抚遗籍而玄览兮，幸所闻之可尊。

彼丹心之耿著兮，谅虽亡而实存。苟溯风而遐契兮，尚何有于古今。

览元化兮无穷，感徂景兮如驶。余发兮种种，余怀兮亹亹。

驷黄虬兮遐征，仰超然之高轨。猗圣言兮如天，至道兮如海。

超鸿濛兮何极，窥浩茫兮无涘。孰导余以正适兮，遵坦涂而容曳。

惟谅友之昭昭，庶订余之愦愦。呜呼噫嘻，古之人兮，惠我无疆。

忽不见兮心之伤，余之思兮曷云其忘。往者不可及，来者犹可望。

非夫君之相和兮，谁逍遥以徜徉。
禅人并化主写真求赞
释正觉（宋代）

鼻直口四方，眉低眼三角。
默默句难传，深深谁转脚。
入挂树之壶，天地能阔；得烂柯之棋，
黑白未错。如今更不囊藏，
到处随宜著落。
题衍斯道诗卷后 其二
唐之淳（明代）

首首开元大历间，月中星瀑雨馀山。自缘懒写勤看咏，欲得从师借不还。
李镇夫辟圃筑堂效孟氏之养吾表兄杖屦其间得日涉之趣某 其三
王十朋（宋代）

绕堂花木随宜种，堆案文书取次翻。我待衣冠挂林下，杖藜时复到君园。
偈颂一百六十九首 其一六七
释智朋（宋代）

西天此土，十万馀程。胡言易会，汉语难明。
追赋齐山
陈文蔚（宋代）

兴动齐山杖屦飞，可人迟日嫩晴晖。一堤烟柳连秋浦，万里江山入翠微。

泉石怪奇难尽究，古今题品待携归。春来歌酒虽无禁，不与红尘染是非。
庆季弟新居落成用仲弟韵
罗钦顺（明代）

新构峥嵘与世更，宋朝遗址尚依城。地灵总信人须杰，心远从知梦亦清。

春酒日长花剩发，晓檐风细鹊双鸣。百年事业无穷在，一善何妨取卫荆。
入光孝寺宿自先上人兰若
陈子升（明代）

三城秋动白云层，旧地重游独拊膺。觱篥声中才避寇，菩提树下且寻僧。

危巢鹊顾香台饭，暗路人归古殿灯。君问穷愁不堪说，虞园书破剡溪藤。
送周成德知养利州壬子同年
顾清（明代）

古嵩山下一城安，井落参差画里看。黎庶几年占得岁，朱幡此日快凭阑。

才名岂必惭诸子，忠信由来重百蛮。合浦明珠连穴乳，大书行见石崖刊。
读史
陈宓（宋代）

子房真男子，五世相韩国。
父死未及仕，不受暴秦辱。
家僮三百人，求客不顾族。
持说说项梁，立成宗社复。
梁亡羽不遣，事汉羽亦覆。
眇然一身微，两暴以足蹴。
由来蚤学礼，大义灭私欲。
俯仰既无愧，何须真辟谷。
遂令万世后，叹咏长不足。
绍兴朝会十三首
佚名（隋代）

用武不虞，谁能去兵。
师出以律，动必有名。
折彼遐术，布昭圣武。
和众安民，时惟多助。
赠赵将军
张籍（唐代）

当年胆略已纵横，每见妖星气不平。身贵早登龙尾道，

功高自不鹿头城。寻常得对论边事，委曲承恩掌内兵。

会取安西将报国，凌烟阁上大书名。
奄旦处也时朔望被野人马衣裘满目寒色怅然兴感作怀古四篇 其一
周天度（清代）

危谯猎猎戍旗风，川谷坡陀极望中。雁翅接天排粉堞，马蹄穿望乱冰发。

屯闲龙虎牙璋静，泺散鸳鸯玉帐空。朔气宵来凝厚地，同云直压大青东。
安溪劝农诗·劝息讼
陈宓（宋代）

田无所入最为艰，终岁辛勤不得闲。
劝尔小争须隐忍，破家只在片时间。
自大墩归五张犁书馆遇雨口占
陈肇兴（清代）

远岫黑云起，长空白日遮；水声缘路折，雨势挟风斜。

处处鸣丛竹，畦畦落稻花；遥知烟簇起，已是主人家。
安礼以宏词见勉奉寄
杨时（宋代）

吏部文章世所珍，终惭无补费精神。
浮名肤外增余赘，薄宦戈精寄此身。
养志吾方同邴曼，谈书谁复问山宾。
自怜坐顷三遗矢，衰晚好坏能用楚人。
山居十首
薛嵎（宋代）

阴壑生暮寒，白云如炊烟，
麋鹿不识人，时复近我前。
青松三四株，石床在其边。
意思清且闲，可以科余年。
送元中丞转运江淮
王维（唐代）

薄税归天府，轻徭赖使臣。
欢沾赐帛老，恩及卷绡人。
去问珠官俗，来经石𧉧春。
东南御亭上，莫使有风尘。
送乡僧证缘归山阳
王洋（宋代）

千家名满百家村，细说淮南欲断魂。
师到乡关勤问读，古人今有几人存。
一萼红
詹玉（宋代）

泊沙河。月钩儿挂浪，惊起两鱼梭。浅碧依痕，嫩凉生润，山色轻染修蛾。钓船在、绿杨阴下，蓦听得、扇底有吴歌。一段风情，西湖和靖，赤壁东坡。

往事水流云去，叹山川良是，富贵人多。老树高低，疏星明淡，只有今古销磨。是几度、潮生潮落，甚人海、空只恁风波。闲著江湖尽宽，谁肯渔蓑。
鸱鸦
陆游（宋代）

翩然一鸦升，倏尔一鸱下，非惟饱残余，亦可免弹射。
巡檐攫脯修，入舍掠脍炙，嗟汝无盈厌，坐是取驱吓。
物情贵能改，一眚亦可贳。
并语黄雀群，勿轻败吾稼。
与马习仲话有赠
梁以樟（明代）

灭烛扪心语，风吹古大河。壮游薪胆尽，兵法鬓毛皤。

匹蹇冲春雪，危楼坐绿萝。同裳人几在，愁听渐离歌。
野望
杜甫（唐代）

清秋望不极，迢遰起曾阴。
远水兼天净，孤城隐雾深。
叶稀风更落，山迥日初沉。
独鹤归何晚，昏鸦已满林。
中元节过长寿庵感怀
李之世（明代）

捣衣惊此月，乡梦起秋砧。况值盂兰节，谁无寸草心。

金钱资佛曾，香钵趁禅林。复想家堂荐，遥遥泪满襟。
念奴娇 其一 赋梅花
辛弃疾（宋代）

未须草草，赋梅花，多少骚人词客。总被西湖林处士，不肯分留风月。

疏影横斜，暗香浮动，□□春消息。尚馀花品，未忝今古人物。

看取香月堂前，岁寒相对，楚两龚之洁。自与诗家成一种，不系南昌仙籍。

怕是当年，香山老子，姓白来江国。谪仙人，字太白，还又名白。
酬汪将军携游白云寺
孙嚞（宋代）

将军恒爱客，载酒喜行游。
山殿晴云浴，天香静磬浮。
嘉莲艳宝水，甘露降灵楸。
徵古一为瑞，清修思更幽。
夔门邂逅同年汪丈议示诗和吟三首
程公许（宋代）

万里吴天问去程，停桡峡口约偕行。
苍颜相对曾相识，千佛经中记姓名。
咏归堂隐鳞洞
王汝舟（宋代）

先生名利比尘灰，绿竹青松手自栽。
拟把一竿盘石上，幅巾闲过峡山来。

清时通退一何忙，抚志山西汉仲长。
静觉眼根无俗物，翛然一室自焚香。

隐德家声累世闻，考盘幽涧作闲人。
夭红过眼随荣谢，菊秀兰香自占春。

种竹淇园远致君，生平孤节负辛勤。
需贤侧席非无意，地远言轻岂易闻。
奉赠徐健庵前辈
汪琬（明代）

娄水之所经，嵯峨玉山塔。羡此一隅地，人杰踵相蹑。

公家伯仲叔，埙篪互酬答。翻然排天门，声望后先接。

中朝共推仰，号为冠盖甲。长公最雄迈，户外朋簪盍。

慰问倾篚筐，宴笑倒樽榼。频躧长者履，且置诸生榻。

辟若大瀛海，众流鲜不纳。胸期极潇洒，经术况淹洽。

观其所著书，无语肯落夹。壮采陈绘组，宏音振镗鞳。

当今右文时，诏修经国业。已开兰台局，匪但给笔札。

前史颇浩瀚，殊论苦未协。学识如长公，才又富开阖。

发凡必超妙，寓思当周匝。下上三百载，历历在眉睫。

何不任著述，俾作群贤法。幸绸金匮余，奴仆命寿晔。
美哉
张耒（宋代）

美哉洋洋清颍尾，西通天邑无千里。
舸艤大艑起危樯，淮颍耕千岁收米。
茫茫陂泽带平原，古时沟涧还相连。
昔人屯千戍兵处，今人阡陌连丘墓。
今年雨足种麦多，北风吹叶鸣空柯。
高城回望郁嵯峨，丰年闾井闻笙歌。
河边古堤多老柳，去马来船一回首。
百年去住不由人，岁暮天寒聊饮酒。
兰花
方回（元代）

雪尽深林出异芬，枯松槁槲乱纷纷。
此中恐是兰花处，未许行人着意闻。
次韵王有之主簿
陈棣（宋代）

蓬生敢望直如麻，才思真同焦谷芽。
拥被苦吟声踯躅，盈编细谷眼空花。
羡君得意方豪纵，顾我无知绝诞夸。
输与能诗王主簿，惊人句法自名家。
宿伯氏南轩
李光（宋代）

江山秀色照窗扉，暖阁清檐许暂依。白首往来寒食路，扁舟长趁落潮归。
悲落叶
萧综（南北朝）

悲落叶。联翩下重叠。重叠落且飞。从横去不归。长枝交荫昔何密。

黄鸟关关动相失。夕蕊杂凝露。朝花翻乱日。乱春日。

起春风。春风春日此时同。一霜两霜犹可当。五晨六旦已飒黄。

乍逐惊风举。高下任飘飏。悲落叶。落叶何时还。夙昔共根本。

无复一相关。各随灰土去。高枝难重攀。
书怀示友十首
陈与义（宋代）

扬雄平生学，肝肾困雕鑴。
晚於玄有得，始悔赋甘泉。
使雄早大悟，亦何事於玄。
赖有一言善，酒箴真可传。
与谢胖
陈献章（明代）

柳市南头望客舟，青山无语水东流。江花自对黄鹂晚，风雨偏东白发秋。

宇宙万年开老眼，肝肠一缕入春愁。明朝日出波涛暖，依旧忘机对海鸥。
送杨闲侍御拜命赴上都
刘商（唐代）

贺客移星使，丝纶出紫微。手中霜作简，身上绣为衣。

骢马朝天疾，台乌向日飞。亲朋皆避路，不是送人稀。
郑玄引俗语
佚名（魏晋）

隐疾难为医。
春兴 其三
黎景义（明代）

白云应长越山薇，城郭休过识者稀。

漠漠稻花资旅食，轻轻柳絮点人衣。

水边重閤含飞动，竹里衡门掩翠微。

此外俗尘都不染，岂劳西去问榰机。
登吴城望湖亭
邵长蘅（清代）

鄱湖湖合赣江流，倚槛江湖望转幽。湖势北摇匡岳动，江声西拥豫章浮。

鱼龙昼啸千艘雨，日月晴悬一镜秋。回首战争曾此地，荻花萧瑟隐渔舟。
岁丰
邵谒（唐代）

皇天降丰年，本忧贫士食。贫士无良畴，安能得稼穑。

工佣输富无，日落长叹息。为供豪者粮，役尽匹夫力。

天地莫施恩，施恩强者得。
幽怀集兰亭序字 其一
孙原湘（清代）

暂同幽晤暮阴天，坐次因知室又迁。言带一丝兰气在，情犹九曲水流然。

觞脩故事娱生日，竹遇春风亦少年。会得管夫人静致，今人殊类古人贤。
迎春乐
阮恩滦（清代）

四时美景知多少。算惟有、春光好。园梅争报齐开了。

只几日、东好峭。

问何处、玉箫声绕。倚亭畔、暗香飘渺。那得瑶台月夜，醉索巡檐笑。
题开元寺牡丹
徐凝（唐代）

此花南地知难种，惭愧僧闲用意栽。
海燕解怜频睥睨，胡蜂未识更徘徊。
虚生芍药徒劳妒，羞杀玫瑰不敢开。
惟有数苞红萼在，含芳只待舍人来。
送陈郎玉汝赴淮南计幕
刘克庄（宋代）

台使方求助，征鞍倍道驰。
君怀翁定省，吾念女伤悲。
玉塞烽全少，金闺籍未迟。
暮年怕离别，计日数归期。
送程给事知越州
石麟之（宋代）

鹿轓龙节上恩华，衣绣先归士论嘉。
琐闼暂虚元老席，蓬莱还属侍臣家。
旌旗天上浮文鹢，鼓角江头拥将牙。
东越又新南越治，到时歌咏已喧哗。
山中
张埴（宋代）

一笑归来百事疏，溪山随意葺吾庐。
有时临水亦清矣，无事听禽皆起予。
但喜达人谋熟醉，不知论者谓因余。
马蹄未踏门前路，也怕先生废看书。
送环洲先罗宪卿
艾性夫（元代）

马耳萧萧雪拥裘，乱山南下是处州。
自从天地生吟骨，何处江山无脚头。
空有梦随东野去，可无言送子长游。
白云在望频回首，珍重归期记麦秋。
感兴二十七首 其二十三
方一夔（宋代）

桓公读古书，惭其堂下斲。呼来与之谈，妙手不可学。

人生苦未悟，发轫要切琢。譬如搜海珍，澄汰江河浊。

不辞用力久，奇宝收把握。君为谈空人，皮毛俱解剥。

超遥不二门，机锋森剑槊。从渠透玄妙，风影不可捉。
王理之临凤头骢
沈周（明代）

宋家王孙赵仲穆，画马尽形神亦足。东昆王郎拓其本，笔精殊觉惊人目。

纸间突兀拥肉山，俗工纷纷手当缩。此疋传是凤头骢，五花满身云簇簇。

请郎别图唐舞马，逆胡教舞不肯服。逆胡教舞不肯服，大胜污臣食其禄。
四月二十日被以郡事入奏之命再赋二首
岳珂（宋代）

去年冬暮拜弓招，槐夏重承接画朝。
锡马敢期先雨露，冥鸿自愧点烟霄。
沙墀有路瞻唐表，瓦缶何堪溷舜韶。
归郡定应迟六月，却从故迹问凌歊。
次韵补之药名十绝 其九
李光（宋代）

草堂谁缉败蒲编，笑傲松萝不记年。应喜秋来甘泽泻，牵牛时复自蹊田。
王架阁夙有棋癖尝於和篇中讥其不工架阁颇讳
危稹（宋代）

刘伶耽於酒，渊明玩於菊。
君乃癖於文，爱棋尤更笃。
文高新掌故，棋只前秘读。
我昨却莱兵，书法谨夹谷，
不知君讳之，护名如护玉。
耻鼓赵王瑟，欲举渐离筑。
明发疾呼予，开枰数反覆。
盛气欲吞敌，厉响亦惊俗。
失利頳凑颊，得隽喜填腹。
势固健於常，手终弱於仆。
君名高天下，此特一不足。
小负毋重争，帝观有静瞩。
大明昧於小，月固不胜烛。
切勿罪刘五，此笔兢所录。
送黄大景仁至都门四首 其一
洪亮吉（清代）

弱冠心期誓始终，故人江夏有黄童。数行书札来春半，一夕舟樯出雨中。

雀鼠几时仍共穴，马牛谁信不同风。应怜楚越依都遍，更向燕台试转蓬。
禹碑
刘贽（宋代）

坛峙麻姑石，溪忘夏禹碑。
物神人所贵，世事远谁知。
银州道中
蔡松年（宋代）

小渡霜螯贱于土，重嵓野菊大如钱。此时最忆涪翁语，无酒令人意缺然。
送卢惟忠僚长归黎阳因忆次楩
欧大任（明代）

皋鱼归哭大𢓖东，祖帐淮南柳色中。黎水冰澌驱夜骑，太行柳断散春鸿。

舄飞人望仙郎久，毡在谁怜学士穷。曾过马陵思侠客，为传双泪寄悲风。
閒门
释德洪（宋代）

杯饭终永日，一裘支千秋。馀生已无累，此外复何求。

懒出门常闭，欣眠榻可休。抛书方手倦，啼鸟破深幽。
西樵山
李待问（明代）

昔闻西樵山峰七十二，巃嵷削天出平地。金瓯山势蜿蜒开，盘互其中四十里。

校书题破青山色，留得游人供宿醉。露氅风瓢结伴行，为向层峦旷盈视。

春当二月花气迎，拂林低霭如有情。丹梯远接翳门上，夹道草色春风生。

此山由来岭外奇，不到山中迥不知。黄云孤逦擎仙掌，沧海光涵浴日池。

上为云屏玉峙，七星浮黛以蔽亏。下为喷玉飞帘，千山溅雪而寒漪。

石梁倒挂明珠玑，素涛飞舞双白螭。中峰遥接天柱眉，雷坛火盖多累垂。

鸡声鸣午云间出，桃花流水何参差。仰天长啸振衣立，大科小科如拱揖。

洞拂蓬莱叠锦张，石绽芙蓉空翠湿。相传乌利炼金砂，银井留丹覆绛霞。

又传紫姑服日华，素烟玉女明三花。群真遥来聚窟宅，遂令窅窱成幽遐。

孤怀寂寂松风石，搔首林皋如夙昔。夕阳佳色款荆扉，春送香风生两腋。

每道银鱼妨赏识，草堂猿鹤怜乖隔。胜情空复留尘迹，长使山灵笑逋客。

何时揽浮邱之袖兮拉安期之舄，瑶草春深挂萝席。

方丘原自足烟霞，又奚事于朝期五岳兮暮驰七泽。
依韵和镇叔送元宵之什
强至（宋代）

一夜云衢火树空，照人唯有月华同。
却思广陌追游处，都似南柯梦寐中。
未分园林辜乐事，况栽桃杏有春工。
可怜此景何时再，直待明年岁起东。
老悔
方回（元代）

前世何知后世长，老年合悔少年狂。
即今安在凌烟阁，毕竟无非审雨堂。
脚底东西南北路，樽前三万六千场。
谪仙落魄人谁识，终许诗名死后香。
句 其四
蒋之奇（宋代）

今日湖中石，当年天上星。
马啮雪
欧阳修（宋代）

马饥啮渴饮冰，北风卷地来峥嵘。
马悲踯躅人不行，日暮涂远千山横。
我谓行人止叹声，马当勉力无悲鸣。
白沟南望如掌平，十里五里长短亭。
腊雪销尽春风轻，火烧原头青草生。
远客还家红袖迎，乐哉人马归有程。
男儿虽有四方志，无事何须勤远径。
游诚之来广西相从几一年今当赴官九江极与之惜别两诗饯行 其一
张栻（宋代）

游子名家后，天资更敏强。壮怀知自许，远业定难量。

幕府文书简，韦编趣味长。怅然成阔别，音寄莫相忘。
杂诗三首 其一
张翰（魏晋）

暮春和气应，白日照园林。青条若总翠，黄华如散金。

嘉卉亮有观，顾此难久耽。延颈无良涂，顿足托幽深。

荣与壮俱去，贱与老相寻。观乐不照颜，惨怆发讴吟。

讴吟何嗟及，古人可慰心。
次韵和李舍人立秋祠太一宫宿斋书事之什
杨亿（宋代）

太乙祠宫肃，斋居荐至诚。已将茅缩酒，应用面为牲。

月映金天朗，风来玉宇清。玄谈知理胜，蔬食觉身轻。

仙驭排云下，空歌绕殿声。仍闻得丹诀，簪绂顿忘情。
席君从於洛城种金橘今秋始结六实以其四献开
司马光（宋代）

物不须多且赏奇，御寒想见结庵时。
江南江北徒虚语，尽信前书是不宜。
挽靖安县君
汪藻（宋代）

五世传家德有徽，更嫔萧史慕灵妃。平生未足鱼轩乐，故里空伤羽翣归。

雌剑忽先收夜气，寸荄犹欲报春晖。自惭不就磨笄志，尚在徒能泪满衣。
杂兴二首 其一
郑刚中（宋代）

频婆随我泛江湖，更到南方一物无。相识只馀孤屿鸟，好看那有丈人乌。
孟无庵兴师同轴请赞
释慧开（宋代）

居士身，比丘相。
跷跷骑骑，牢牢攘攘。
蓦然觌面相逢，真是无门可向。
一拳一喝，双收双放。
无庵居士眼无筋，识得这般村和尚。
闻御试毕寄同人
刘敞（宋代）

鹏欲图南鱼戴角，风云变化不踰时。谁知遁世聱牙者，翻覆西窗数局棋。
题丹阳贺氏采桑饲蚕图
俞泰（明代）

一从西陵育蚕始，开我万世资生原。五亩桥边树桑柘，衣裳乃服由轩辕。

王泽寖衰不下究，弃置田庐作园囿。闾阎无复采桑人，却欲重重被文绣。

吁嗟皇妃躬祀夫人缫，岂敢恶逸为勤劳。公桑蚕室古来重，里罚有布惩不毛。

崇阳拔茶易桑植，乖厓卓有先几识。四野阴稠桑作林，襄城歌舞忠宣德。

上有作者民斯从，三吴非复当时风。一花一木务珍玩，饲蚕树老烟芜丛。

兹图宛然含讽意，彷佛东郊劝蚕事。桑阴筐篓去复来，屋里妇姑忙不寐。

簇箔层层候起眠，窖蚕缫丝说去年。却叹官租犹未了，莫教重贡八蚕绵。
颂古十五首 其十一
释慧远（宋代）

换手搥胸哭老爷，棺材未出死尸斜。不如掘地深埋却，管取来年吃嫩茄。
旧顿（顿，宿食处也。天子行幸住宿处，亦曰顿）
李商隐（唐代）

东人望幸久咨嗟，四海于今是一家。

犹锁平时旧行殿，尽无宫户有宫鸦。
赞径山音首座
释咸杰（宋代）

气宇云闲，身心木槁。
顶门正眼，红日杲杲。
早投长芦划草之机，晚分双径人天之座。
名山屡招而不赴，一庵超然其高卧。
夫是谓丛林前辈典刑，宜与赵州同年而并操者也。
颂古七首
释道谦（宋代）

太平时节岁丰盈，旅不赍粮户不扃。
官路无人夜无月，唱歌归去恰三更。
湘江静·雁公堕湘江水中淋漓大笑索予词纪之
黄之隽（清代）

惯欲浮湘杯自渡。乍惊他、数鸥飞去。波纹既软，汀烟又滑，定黏飞不住。

白昼念清凉，匹如散、满头花雨。娥皇梦短，灵均怨长，都不是、悟禅处。

水气香，江味苦，一枝芦，料应踏误。攀扶未起，隔洲笑倒，有渔娘菱女。

浸湿赵州衫，七斤重、今添多许。摩尼润了，炉薰漫烬，旃檀半炷。
登单父陶少府半月台
李白（唐代）

陶公有逸兴，不与常人俱。
筑台像半月，回向高城隅。
置酒望白云，商飙起寒梧。
秋山入远海，桑柘罗平芜。
水色渌且明，令人思镜湖。
终当过江去，爱此暂踟蹰。
术家言予今岁畏四孟月而秋尤甚自初秋小疾屡
陆游（宋代）

一生强半卧穷阎，粝饭藜羹似蜜甜。
耄齿觉衰嗟已晚，孟秋属疾信如占。
危途本自难安步，恶石何妨更痛砭。
坚忍莫为秋雨叹，牵萝犹足补茅苫。
戏简文浩然诗成不往也
郑刚中（宋代）

临贺山泉清似政，公厨酿酒色如泉。
囚山相望虽千里，岂是江头无便船。
偈颂二十五首
释道璨（宋代）

京师出大黄，价直极相当。
未曾识道地，枉自费商量。
独宿山中
薛嵎（宋代）

诛茅无地结庵迟，借得人家近翠微。
何事树禽惊不起，也应知我久忘机。
开州园纵民游乐二首
蔡襄（宋代）

风日朝来好，园林雨后清。
游鱼知水乐，戏蝶见春晴。
草软迷行迹，花深隐笑声。
观民聊自适，不用管弦迎。
六月二十五日会同官于贡院用前一绝分韵得相字
王十朋（宋代）

天作元圣配，公非浅夫相。乘风来帝旁，捧日到天上。

兵戎在呼吸，端委见力量。三朝社稷臣，勋业谁辈行。

堂堂国伊周，勃辈安敢望。清源始生地，风土至今王。

释氏从何得，抱送真不妄。好事榜其堂，嘉名无以尚。

何人辄更改，有识为悽怆。端同圣削迹，又类玄覆酱。

思贤旧观复，闻风懦夫壮。堂上生辉光，如公名始唱。

奸骨死犹寒，如公昔为将。画象出貂蝉，疑公尚亡恙。

平生蓼莪心，眷此应不忘。嗟予生太晚，不识天人状。

版图犹未复，昼锦无由访。维扬金系腰，叹息为谁放。

一麾忽南来，遗迹增慕向。当于异梦处，祠堂为公创。
颂证道歌·证道歌
释印肃（宋代）

大象不游於兔径，针锋头上礼观音。
百尺竿头犹进步，十方沙界现全身。
湖边古寺
翁寿麟（清代）

秋水倒浸湖云湿，秋林黯淡纤月入。行人系缆秋树根，井栏落叶无人拾。

古庙萧然佛不灵，老僧饥抱佛脚泣。蒲团坐见星斗光，狐狸夜夜学人立。
和陈图南安昌岩避暑诗二首 其二
吕陶（宋代）

岩前数步到幽房，岩里聊安息偃床。已得清风极潇洒，休弹白偃恐凄凉。

平时地籁乘空发，何日天花坠雨香。三伏屡来君莫厌，流年背我去堂堂。
用丘子服弟韵呈储行之明府伯玉卓丈及坐上诸友
朱熹（宋代）

我是溪山旧主人，归来鱼鸟便相亲。一杯与尔同生死，万事从渠更故新。
题玉泉
张伯玉（宋代）

灵源曾记古篇章，飞入霜筠万丈长。
六月林风吹宝瑟，九秋山翠坼银潢。
试茶石鼎云含液，酿酒兵厨菊有香。
到此欲知真玉性，不为圆折本来方。
答执中见和
彭汝砺（宋代）

枉费山公席上珍，看书转忆笑言亲。旧时香积厨中饭，新得金言社里人。

传语簿书聊借日，寄声风雨莫催春。须容饱饫先生馔，可便闲防异姓宾。
横江棹歌
屠寄（清代）

画舫油𢅏紫玉箫，棹歌缓缓度红桥。夫容落尽秋江阔，归去月明生夜潮。
夏日翠漪堂
文同（宋代）

湖水碧溶溶，寒漪四望通。龟鱼游浩渺，凫鹜下虚空。

爽气吟窗外，清光钓艇中。一襟时自快，多谢北轩风。
鹤子朝霞
邹衍中（明代）

放鹤何年鹤未归，红衣几欲点霜衣。低徊不作朝阳梦，徒抱丹心向日飞。
句
饶道深（宋代）

落霞断岸斜阳里，万里东天画不成。
夜阑，再用前韵
刘鹗（清代）

夜半尚闻箫鼓响，开门领客兴来曾。历千万劫有今日，近四三年无此灯。

儿女竞歌桃叶渡，风光翻盛木香棚。承平愿与民同乐，老遇艰危气益增。
兴元府园亭杂咏·盘云坞
文同（宋代）

几曲上层城，盘盘次文石。
爱之有佳趣，不倦纡晚策。
禽虫应见疑，日遇此狂客。
奉酬范十七见寄二首 其一
吕南公（宋代）

接人坐语送人行，两饭逡巡晚鼓鸣。遇社有何欢次第，过春多是病心情。

消磨白日无云补，计算流年但暗惊。苦雨寂寥还一醉，梦魂依旧背严城。
七八用喜雪韵四首
吴潜（宋代）

也知天女散花难，束帛戈戈几疋端。
富贵何妨还白屋，繁华亦欲傲苍官。
梁山操里声愁听，湘水图中景喜看。
争似寒炉煨芋者，身心何处不休胖。
同安道中见红叶，时冬深矣，有怀今度
顾梦游（明代）

望望苍山登复登，梅村桕坞一层层。
如春天气忘归客，忽乱乡心到孝陵。
即事十绝
刘克庄（宋代）

玄琰俱年少，能摧百万师。
如何桓幼子，轻议谢家儿。
静安八咏录五 其三 虾子禅
唐奎（元代）

谁云俨师示化所，馀香未绝天花雨。痴禅狡狯悉共知，嚼碎红花化龙舞。

痴禅化去虾亦存，至今法门无尽灯。风雨几度惊山灵，庭前柏树犹青青。
河满子（陪杭守泛湖夜归）
张先（宋代）

溪女送花随处，沙鸥避乐分行。游舸已如图障里，小屏犹画潇湘。人面新生酒艳，日痕更欲春长。

衣上交枝斗色，钗头比翼相双。片段落霞明水底，风纹时动妆光。宾从夜归无月，千灯万火河塘。
北园池上
宋祁（宋代）

中园稍萧槭，日脚净空埃。
寒蝶飞还下，饥鸥去又回。
林高风搅叶，垣暗雨留苔。
颇赋高秋兴，人非骑省才。
代别张宪
杨冠卿（宋代）

老去安为客，春来不着家。
江湖遂良觌，身世入长嗟。
处死宁无地，谋生信有涯。
分携感时节，杨柳又藏鸦。
地炉歌寄伯仲
苏过（宋代）

野人劝我凿地炉，才能容膝便有馀。土床屈曲方六尺，墐涂何必髹丹朱。

广文无毡与客设，蒲团但学僧跏趺。破铛折脚自然煮，中有至乐人所无。

我游东南古佛刹，潭潭大屋干浮屠。环床接席如坐井，白灰盖火深模糊。

贵人尽卧红氍毹，春风习习生四隅。牵衣留客长夜饮，一石屡醉狂淳于。

我家环堵真癯儒，鴳鹏无羡安枋榆。劳生养此梦幻躯，谁能华睆慕大夫。

时从村叟交蹠语，炔焰爬搔味醍醐。床头一榼自取饮，醉后耳熟时歌呼。

坐想颍川十日雨，尺薪如桂求里闾。此时无人知我乐，惜哉不与二仲俱。

我兄何时结茅庐，小窗请试新规模。
送道友归
周文璞（宋代）

浮云起足下，是子欲归家。
藏室收芸蠹，丹房扫箭砂。
时闻捣药鸟，啼向款冬花。
莫使山童去，惊飞逐乱鸦。
乍归九首
刘克庄（宋代）

手种梅无恙，苍苔满树身。
可怜开较早，不待远归人。
游黄薜山三首
倪思（宋代）

中洲绝品旧闻名，瀹以寒泉雪色轻。
怪得道人常不睡，一瓯唤醒梦魂清。
叠前韵三首 其三
葛胜仲（宋代）

晚凉汤饼点青蒿，卜瓠分甘笑楚糟。好摘江蓠充杂佩，不须岁晚梦三刀。
雨夜怀婉洵婉静两姊
左锡璇（清代）

狂风飕飗吼如虎，老树纵横倏飞舞。博山香重散氤氲，轻烟漠漠满庭户。

急点跳珠洒画窗，芭蕉渍绿溅笔床。笔床翡翠多零落，疑是幽兰发古香。

采之欲赠湘皋远，焦心一寸愁难展。雨雨风风可奈何，菱华照罢愁蛾敛。

去乡日以遥，离思日以缓。别泪染征衫，痕深不能浣。

江南杨柳绿千条，绾得春愁向空卷。屏山寂寂沈烟篆，庭院深深秋梦断。

试听檐前淅沥声，怕教芳景成秋苑。风卷新凉入绮寮，镫花颤影吐红绡。

年来谙尽怀人味，惟有吟诗慰寂寥。
苦寒二首 其一
张炜（宋代）

北风吹枯桑，污注如语汝。窗虚夜少寐，展转莫宁处。

衾裯冷如铁，凛凛不可禦。家居犹畏寒，何况远行旅。
雪後寒甚
陆游（宋代）

日破重云出，春从浅步来。
未融楼北雪，先绽水南梅。
屏护清吟砚，缸鸣乍熟醅。
平生羡李愬，入蔡夜衔枚。
次韵子瞻题无咎所得与可竹二首粥字韵戏嘲无
黄庭坚（宋代）

地下文夫子，风流绝此人。
能和晚烟色，幻出岁寒身。
马鬣松成拱，鹅溪墨尚新。
应怀斲泥手，去作主林神。
有感
沈辽（宋代）

我身如断蓬，我性如孤鹤。飘摇寄林野，不复人间乐。

岂如鸡与犬，朱门肆依托。虽沐稻粱恩，安能远嫌薄。

理或不在我，幽怀放寥廓。人生能几时，百年共摇落。
拈花寻放处西林鄂公句也为下转语率成四章 其一
候钧（清代）

拈花寻放处，为问未拈时。不住三生梦，云何一笑痴。

秋风入小圃，春色上高枝。弹指吹高信，悠悠空所思。
织图二十四首·浴蚕
楼璹（宋代）

农桑将有事，时节过禁烟。
轻风归燕日，小雨浴蚕天。
春衫卷缟袂，盆池弄清泉。
深宫想斋戒，躬桑率民先。
奉母八首仍依前韵 其五
张国维（明代）

陈情暂许释临戎，扶侍登舟逐渚鸿。耋齿虞驰车马悴，故山喜报涨流通。

江鱼跃入资供馔，角枕凉生藉御风。缅想东征犹昨日，出当秋晏返春融。
游边
栖蟾（唐代）

边云四顾浓，饥马嗅枯丛。万里八九月，一身西北风。

偷营天正黑，战地雪多红。昨夜东归梦，桃花暖色中。
临江仙 中秋后一夕风雨
华侗（清代）

昨夜月明明似水，今宵雨碎风鸣。广寒宫阙白云扃。

名花如有恨，好酒亦无情。

不睡推窗还看取，残萤小照昏庭。蛩螀凄楚不堪听。

疏星难暂露，来日可能晴。
和尚书李丈六绝
王之望（宋代）

休论世事苦悲辛，龙卧南阳自有人。
指日承明却归去，烟花紫禁及青春。
舟中即事
杨万里（宋代）

阿翁阿囝自相随，赏遍江淮春盛时。
熊白同尝腊前酒，雌黄自改晓间诗。
醉来忽笑天地窄，老去那能儿女悲。
身後升沉各何有，到头谁黠复谁痴。
奉和鲁望渔具十五咏。叉鱼
皮日休（唐代）

列炬春溪口，平潭如不流。照见游泳鱼，一一如清昼。

中目碎琼碧，毁鳞殷组绣。乐此何太荒，居然愧川后。
次韵答提点醴泉张宗益工部喜还乡郡
韩琦（宋代）

倦飞垂翼奈劳何，喜向南枝得旧窠。三治故乡前世少，一思遗旧上恩多。

病魂醒处安闲枕，酒量衰来怯巨螺。复听雅音清聩耳，爱居谁辨九韶和。
戴氏鹿峰亭二首呈同游 其二
郭祥正（宋代）

未能骑黄鹤，高飞出尘寰。且来跨白鹿，隐见苍崖间。

谁为鹿峰亭，名闻戴氏园。仙者去已远，捲帘对青山。

秀木染深坞，鸣泉挂危栏。春风吹绿鬓，皓月颓朱颜。

宾朋合簪履，昆季芬芝兰。黄鹤安足骑，白鹿不须跨。

但愿有浊酒，长啸此峰下。醉醒醒复醉，黄金任高价。
樱桃花下
李商隐（唐代）

流莺舞蝶两相欺，不取花芳正结时。
他日未开今日谢，嘉辰长短是参差。
绿云庵为苍麓禅人题
袁宏道（明代）

天女乘空洒蓝水，秋云染就层山里。泻地稍天万尺长，客雾邮风二十里。

筼筜谷前君山侧，水冷山枯行不得。藤花格子竹方床，眼里丛梢如旧识。
黄州呈赵使君
孙应时（宋代）

欧苏游息地，草木有辉光。
使君何风流，入手两印章。
下客亦天寺，音尘许相望。
不登醉翁亭，尚能登雪堂。
太乙真人歌题莲舟图
李孝光（元代）

银河跨西海，秋至天为白。一片玉芙蓉，洗出明月魄。

太乙真人挟两龙，脱巾大笑眠其中。凤麟洲西与天通，扶桑乃在碧海东。

手把白云有两童，掣嬲二鸟开金笼。
遗爱祠
陈成已（宋代）

水自湖心一派分，高低晚望稻垂云。
侵鱼争畔人如鬼，莫向祠前听祭文。
闻角
倪濂（清代）

银汉淡遥空，边声四野同。高城吹早月，孤枕动秋风。

地白驱原鹿，云黄断塞鸿。今宵乡思远，砧杵万家中。
客中临归仍送游教谕
真山民（宋代）

建括相望天一涯，快哉此地话襟期。
芹边春暖几杯酒，门外月高千首诗。
去去先生此休矣，栖栖游子暮何之。
送行折了邮亭柳，归卧白云歌紫芝。
晓过谷城寄张明府
梁岳（明代）

远道驱车过谷城，江天旭日转新晴。芳郊隐映千花丽，碧树遥连百雉平。

春尽浦云低雁字，风和柳谷缓莺声。行边剩有双龙在，不遇张华祇自鸣。
次韵谢遁翁吴山长孔昭三首
方回（元代）

笔追古作未云赊，正始遗音到永嘉。
谏列合骑沙苑马，从臣宜赐壑源茶。
吟边彭泽先生柳，梦里长安进士花。
不朽故知非爵位，文章海内旧名家。
采桑子·内容未显名先显
马钰（金朝）

内容未显名先显，事可伤悲。坏道根基。失了元初更怨谁。寻思懵懂胜伶俐，做个憨痴。无作无为。缀甚闲词写甚诗。
蜀葵
王镃（宋代）

片片川罗湿露凉，染红才了染鹅黄。
花根疑是忠臣骨，开出倾心向太阳。
谢贺宪副泽民示摄生书
王鏊（明代）

一编授我未为迟，火候抽添信有时。炉内若能留戊己，市中端可遇安期。

本来面目吾忘我，过去光阴彼是谁。歌罢青天云万里，还丹应有月明知。
蝶恋花
胡莲（清代）

忆昔相逢银烛底。细语难传，弹入瑶琴里。隔坐相邀欢未几。

登楼相望情何已。

肠断当时书一纸。两字鸳鸯，抹却除非死。瘦减罗衣都为此。

秋风吹落梧桐子。
吴道夫乞语
释法薰（宋代）

走得波波两履穿，担头书卷未能捐。
待君患过维摩病，却好重来见石田。
王和鼎石铫甚佳以诗丐之
吴则礼（宋代）

枵咄强自满，日爱几合陈。
豆粥咄嗟办，岂是吾曹人。
故应彭亨咄，称此病瘦身。
君从东海来，便便作云根。
我有紫玉璧，气压连城珍。
要渠作蟹眼，一洗胸次尘。
王郎实好奇，宿昔饱幽事。
莫逆无与畴，端以同臭味。
守居园池杂题·霜筠亭
文同（宋代）

危亭入幽深，正在修篁里。
坐久寒逼人，暂来须索起。
读五贤传偶成五首 其三 咏陆机
陈谟（明代）

辞吴还入洛，云汉昭文章。玄圃积白玉，累累俱夜光。

长歌豪士赋，委质成都王。列军朝歌城，震鼓数百里。

悲风天际来，牙旗遽披靡。至今华亭鹤，闻者为流涕。

莼羹敌羊酪，黄耳为书邮。顾荣既知己，士龙亦东头。

吴中佳山水，卒岁宜忘忧。
初秋游西园庵四首 其三
曾受益（明代）

不谓人烟境，莲花涌陆离。香风传径竹，落景碍修枝。

酒肆从他市，僧茶屡有施。回心观净理，坐久不知疲。
嘉祐庚子秋七月予还台明年始对家圃春物作
宋祁（宋代）

十年去国老蒙召，今岁始见家园春。
双燕初来即宾客，群莺相逢如故人。
蒙茸草树延野色，碎璅鲑菜供盘珍。
多惭吾黨共醒醉，收得泽边憔悴身。
清凉寺
孙应时（宋代）

胜绝清凉寺，低迷德庆堂。
崇阿纳遐景，遗贵想前王。
豪杰兵戈后，风流翰墨场。
凭栏意何极，归鸟度斜阳。
咏寒宵
温庭筠（唐代）

寒宵何耿耿，良宴有馀姿。宝靺徘徊处，熏炉怅望时。

曲琼垂翡徘，斜月到罘罳.委坠金釭烬，阑珊玉局棋。

话穷犹注睇，歌罢尚持颐。晻暖遥相属，氛氲积所思。

秦蛾卷衣晚，胡雁度云迟。上郡归来梦，那知锦字诗。
游山
陆游（宋代）

病退行犹倦，山坡每少休。
高枝闻鹊语，浅濑见鱼游。
偶有堪乘兴，元无可遣愁。
悠然又终日，争路有归牛。
落花次见素先生韵
黄相（明代）

风飘万点眼全惊，晓日翻鸦人扫城。身到汉宫轻点额，意传羌笛久闻声。

可怜碧草还春色，却讶东风也世情。历乱阶前平鸟篆，真看绿字锦苔生。
菩萨蛮 饯湘友侄
陈素贞（清代）

井梧深掩苔痕碧。画阑同倚看新月。转眼别愁生。妆楼锁夕阴。

秋光刚过半。人与秋俱远。来岁值中秋。还期续胜游。
挽许郎中
陈宓（宋代）

前辈凋零尽，如何到月湖。
壮图终未展，正论老尤孤。
两忝官联旧，常蒙朋友呼。
忽闻郎宿霣，衰泪倍沾鬓。
十月十六日发南昌下半月过建康便风顺流日
蔡戡（宋代）

钟陵一水下金陵，轻舸何劳半月程。
千里快风冲雪浪，一天寒日弄霜晴。
天公有意如相念，川后安流自不惊。
料得还家时节近，买羊沽酒互逢迎。
莫道
晁说之（宋代）

莫道飘零天一涯，安时自胜孰与嗟。
已春庭宇不留雪，逢闰园林无早花。
素履款游禅老室，白头惯见富人家。
胡然齐赵贼蜂起，自是司戎好盗夸。
谢真人仙驾还旧山
夏方庆（唐代）

何年成道去，绰约化童颜。天上辞仙侣，人间忆旧山。

沧桑今已变，萝蔓尚堪攀。云覆瑶坛净，苔生丹灶闲。

逍遥堪白石，寂寞闭玄关。应是悲尘世，思将羽驾还。
别云台观同宿饶益寺与薛田联句
魏野（宋代）

自古人人足叹嗟，闲游得侣复堪夸。
可怜十宿无喧杂，不在僧家即道家。
游金山寺
蔡襄（宋代）

平日压尘土，今游兴味长。
波涛围四际，台殿起中央。
鱼听晨餐鼓，云和夕炷香。
薰风休递吹，襟袂不胜凉。
桃源忆故人
朱敦儒（宋代）

谁能留得朱颜住。枉了百般辛苦。争似萧然无虑。任运随绿去。

人人放著逍遥路。只怕君心不悟。弹指百年今古。有甚成亏处。
福昌杂咏五首 其二
张耒（宋代）

东望川原拱别都，汉唐冠盖已丘墟。地横嵩少雄中夏，天险轘辕困万夫。

宫殿荒凉兴废恨，山河惨淡战争馀。登临不见淮南道，只有风尘满客裾。
奉送杜侍御还京（一作杜中丞，一作林中丞）
皇甫曾（唐代）

罢战回龙节，朝天上凤池。寒生五湖道，春入万年枝。

召化多遗爱，胡清已畏知。怀恩偏感别，堕泪向旌麾。
燕
刘埙（宋代）

万里来从海外村，定巢时听语频频。帘风半卷重门晓，社雨初频二月春。

尾上系诗成往事，掌中学舞是前身。华堂茅屋依然坐，几处相逢旧主人。
憩南台寺
刘子澄（宋代）

居尘等出家，涉世类行脚。岳灵招我隐，雨止云亦阁。

乾坤锦囊收，风月麈柄握。众鸟各自鸣，岂碍冲霄鹤。
宫词 其八十五
宋白（宋代）

月殿闻随羽客过，桂宫门外近天河。常娥装束还何似，潜问君王记得么。
横江词·其二
李白（唐代）

海潮南去过浔阳，牛渚由来险马当。
横江欲渡风波恶，一水牵愁万里长。
哨鹿
弘历（清代）

晓蟾驻魄碧光流，哨鹿时惟八月秋。邃谷试呼来得得，虞人真解学呦呦。

耽盘媒翳嗤刚挂，閒放纶竿任钓舟。朱鸟旋升开晓色，塞中随意作清游。
游九锁
杨伯岩（宋代）

晓山云树碧生秋，乘兴间为洞府游。
片石却将仙路隔，负人平昔慕浮丘。
和刘后村梅花百咏
方蒙仲（宋代）

少豪放出旅枯槎，归橐垂垂返海涯。
叔子诸公自佳耳，关人心事只梅花。
林都宪翠庭邀游南山登高陇历诸名胜有作
郑岳（明代）

城郭风尘满，篮舆远追寻。崎岖历田埂，转望凤山岑。

松柏翳原野，中有大夫林。敛衽肃下拜，廉退昔所钦。

山川莽回护，佳气郁以深。东冈列僧舍，楼阁散清阴。

推窗延远景，啜茗涤烦襟。拜亭倍虚敞，深树响鸣琴。

时平偃兵革，禾黍复森森。吾侪幸无事，及兹盍朋簪。

清欢杂嘲笑，美酒时共斟。岁月岂久待，騄骥已骎骎。

畴能究缘业，且谐尘外心。
送何敬渐改北成均二首 其一
卢龙云（明代）

帝里衣冠集，看君鼓箧行。一经韦少子，六馆汉诸生。

大有承家誉，偏多恋阙情。平津开阁日，端合起高名。
游山拙句奉呈圭老并简诸公
李纲（宋代）

嘉客同游海上宫，高僧问道得从容。乍惊暑退灵源洞，最爱庭开大顶峰。

杰阁初成切星斗，飞云时到绕杉松。我来未尽登临兴，更待秋高灏气浓。
和僧圆益先到灵泉
毕仲游（宋代）

无烟远数三千嶂，有马同驱十二蹄。却喜山前堪洗耳，水声激激听寒溪。
咏妓
缪鉴（元代）

谁去江云问牧之，玉楼人醉半离披。烛摇窗影三更月，人醉花阴十二时。

访杜秋娘惟我老，梦扬州鹤有谁知。临风笑却垂杨下，重解连环寄所思。
漫题
方岳（宋代）

投老自山林，灰寒寸寸心。
鹤眠渔屋小，僧语雪篱深。
夜读贫如昨，春犁懒到今。
松根有苍石，抱膝一长吟。
寄郑野鹿
何巩道（明代）

海气茫茫草阁虚，闻君归后复斋居。道人住世原无相，廉吏传家尚有书。

风惹竹花摇绿酒，雨倾菱叶放红蕖。物情处处生惆怅，定着残蓑问老渔。
解佩令 题女兄诗稿
谈印梅（清代）

囊如锦绣，句成陔唾。喜闺中、入室升堂早。抱病呻吟，问愈得、风头多少。

乞题词、幸垂梨枣。卿当独秀，我渐学步。叹年来、尽成腔调。

偶和新吟，似貂尾、空贻人笑。学君苗、不如焚了。